Vuonna 2015 ​​​​​​​Makuja.fi uutisoi suomalaisten hartaasta toiveesta saada ikisuosikki Muumi-limu 1,5 litran pulloihin. Tällöin Sinebrychoffilta kerrottiin, että ”mörköpullon” tuominen markkinoille ei ole ajankohtaista.



– Yleisesti lapsille suunnattuja virvoitusjuomia ei myydä isoissa 1,5 litran pulloissa. Haluamme toimia tässä asiassa vastuullisesti ja harkiten, valmistaja kommentoi asiaa Kysy.fi-sivustolla joulukuussa 2017.



Mainos (uutinen jatkuu alla)

Nyt päätös on kuitenkin pyörretty ja tuttu Muumi saadaan vihdoin markkinoille isossa pullossa – ja vieläpä uuden maun kera!



Isoa kokoa toivottu kätevyyden vuoksi

Sinebrychoff vahvistaa Makuja.fi:lle tuovansa maaliskuun 18. päivä muiden kevätuutuuksien joukossa markkinoille tutun Muumi Metsämansikka-juoman 1,5 litran kierrätysmuovipullossa. Eikä tässä vielä kaikki, sillä uutuuksiin liittyy myös uusi maku, Mustikka-Vadelma.



Mainos (uutinen jatkuu alla)

– Muumille tehtiin samalla ihan oma pullomuotti. Etikettejä on useita erilaisia. Pienemmissä pakkauksissa Muumia on toki yhä saatavilla, Sinebrychoffin viestintäpäällikkö Timo Mikkola vahvistaa.





Uusi Muumi-maku saapuu kauppoihin 18.3.2019.

1,5 litran Muumia on toivottu Adressit.com-palvelussa nyt jo yli 35.500 allekirjoituksen voimin. Mikkolan mukaan aihe on ollut vuosia kestosuosikki myös kuluttajien lähettämissä palautteissa.



– Isompaa kokoa on toivottu erityisesti sen kätevyyden takia, on kyse sitten lastenkutsuista tai isomman perheen tai kaveriporukan yhteisestä herkutteluhetkestä.



– Vaikka Muumi maistuu myös aikuisille, kyse on lastenjuomasta, joten Sinebrychoff ei kauppojen myyntipisteiden ulkopuolella mainosta tai muuten markkinoi Muumia, Mikkola lisää.

